text: To østeuropæere dømt for skimming
  13 oktober 2017 kl. 15.35
  To østeuropæiske mænd er blevet idømt fængsel og efterfølgende udvisning for at have afluret kortoplysninger i hæveautomater.
  To mænd fra henholdsvis Bulgarien og Rumænien er ved Byretten i Esbjerg blevet idømt henholdsvis to år og tre måneders ubetinget fængsel og et år og ni måneders ubetinget fængsel i en sag om såkaldt skimming, skriver Syd- og Sønderjyllands Politi i en pressemedelelse.
  De to dømte bliver samtidig udvist af Danmark efter endt afsoning.
  Aflæste kortoplysninger
  De to østeuropæere havde sat elektronisk udstyr op ved hæveautomater ved i alt otte banker i Jylland, blandt andet et pengeinstitut i Esbjerg og et i Aabenraa. Udstyret kunne dels aflæse folks kortoplysninger, når de hævede penge i automaterne, dels optog et kamera i en lampe ved automaten, at personerne tastede deres pinkoder.
  Sagen omfattede i alt otte forhold, hvor omdrejningspunktet har været selve skimming-delen.
  I tre af forholdene er der desuden hævet eller forsøgt hævet i runde tal 435.000 kroner
  De to mænd, der kommer fra Bulgarien og Rumænien, erkendte sig skyldige i en række af forholdene. De blev dømt i henhold til straffelovens paragraf 301 om misbrug af betalingskortoplysninger samt straffelovens paragraf 279a om medvirken til databedrageri eller forsøg på det.
  